FORRETNINGSORDEN FOR DEN EUROPÆISKE CENTRALBANKS GENERELLE RÅD

DEN EUROPÆISKE CENTRALBANKS GENERELLE RÅD HAR -

under henvisning til protokollen om statutten for Det Europæiske System af Centralbanker og Den Europæiske Centralbank (i det følgende benævnt »statutten«), særlig artikel 46.4 -

BESLUTTET AT VEDTAGE FØLGENDE FORRETNINGSORDEN:

Artikel 1

Traktat og statut

Denne forretningsorden supplerer traktaten om oprettelse af Det Europæiske Fællesskab (i det følgende benævnt »traktaten«) og statutten. Begreberne i denne forretningsorden har samme betydning som i traktaten og statutten.

Artikel 2

Tid og sted for Det Generelle Råds møder

2.1. Det Generelle Råd fastlægger mødedatoerne efter forslag fra formanden.

2.2. Formanden indkalder til møde i Det Generelle Råd, hvis mindst tre medlemmer af Det Generelle Råd indgiver anmodning herom.

2.3. Formanden kan ligeledes indkalde til møde i Det Generelle Råd, når han/hun skønner det nødvendigt.

2.4. Det Generelle Råd holder normalt møde i Den Europæiske Centralbanks (i det følgende benævnt »ECB«) lokaler.

2.5. Der kan ligeledes afholdes møde i form af en telekonference, medmindre mindst tre centralbankchefer gør indsigelse.

Artikel 3

Deltagelse i Det Generelle Råds møder

3.1. Medmindre andet bestemmes, deltager kun Det Generelle Råds medlemmer, de øvrige medlemmer af Direktionen, formanden for Rådet for Den Europæiske Union samt et medlem af Kommissionen for De Europæiske Fællesskaber i Det Generelle Råds møder. Hver centralbankchef kan normalt ledsages af én person.

3.2. Hvis et medlem af Det Generelle Råd er forhindret i at deltage i et møde, kan han/hun udpege en stedfortræder, som kan stemme på det pågældende medlems vegne. Formanden underrettes herom.

3.3. Det Generelle Råd kan om hensigtsmæssigt indbyde andre personer til at deltage i sine møder.

Artikel 4

Afstemning

4.1. Det Generelle Råd er beslutningsdygtigt, når mindst to tredjedele af medlemmerne eller deres stedfortrædere er til stede.

4.2. Medmindre andet er bestemt i statutten, træffer Det Generelle Råd beslutninger med simpelt flertal.

4.3. Beslutninger kan også træffes ved skriftlig procedure, medmindre mindst tre medlemmer af Det Generelle Råd gør indsigelse. Beslutninger truffet ved skriftlig procedure føres til protokols i referatet af Det Generelle Råds næste møde.

4.4. Når Det Generelle Råd inden for sit kompetenceområde fremsætter bemærkninger til retsakter, som skal vedtages af Styrelsesrådet eller Direktionen, har et eventuelt dissentierende mindretal ret til at fremsende sin afvigende holdning til disse ECB-organer.

Artikel 5

Organisering af Det Generelle Råds møder

5.1. Det Generelle Råd vedtager en dagsorden for hvert møde. Formanden udarbejder en foreløbig dagsorden, som sammen med alle relevante dokumenter sendes til medlemmerne af Det Generelle Råd og andre deltagere senest otte dage før det pågældende møde, undtagen i hastetilfælde, hvor formanden træffer de til situationen passende foranstaltninger. Det Generelle Råd kan beslutte at fjerne eller tilføje punkter til den foreløbige dagsorden efter forslag fra formanden eller et medlem af Det Generelle råd. Et punkt tages af dagsordenen efter anmodning fra mindst tre medlemmer af Det Generelle Råd, hvis de relevante dokumenter ikke er fremsendt til medlemmerne rettidigt.

5.2. Referatet af møderne i Det Generelle Råd forelægges medlemmerne til godkendelse på det næste møde (om nødvendigt før, ved skriftlig procedure) og undertegnes af formanden.

Artikel 6

Forholdet mellem Det Generelle Råd, Styrelsesrådet og Direktionen

6.1. Med forbehold af Det Generelle Råds øvrige ansvarsområder, herunder dem, der er omhandlet i statuttens artikel 44, omfatter Det Generelle Råds bidragende funktioner navnlig de opgaver, der er opført i artikel 6.2 til 6.8.

6.2. Det Generelle Råd bidrager til ECB's rådgivende funktioner, der er omhandlet i statuttens artikel 4 og 25.1.

6.3. Det Generelle Råds bidrag til ECB's statistiske opgaver består i

- at styrke samarbejdet mellem alle Den Europæiske Unions nationale centralbanker med henblik på at støtte ECB's arbejde inden for statistik

- at bidrage til harmoniseringen, når denne er nødvendig, af alle Den Europæiske Unions nationale centralbankers regler og praksis for indsamling, udarbejdelse og udgivelse af statistikker, og

- at fremsætte bemærkninger til Styrelsesrådet om udkast til henstillinger fra ECB på statistikområdet, i medfør af statuttens artikel 42, forud for deres vedtagelse.

6.4. Det Generelle Råd bidrager til at opfylde ECB's pligt til at aflægge beretninger i henhold til statuttens artikel 15 ved at fremsætte bemærkninger til Styrelsesrådet om årsberetningen forud for dens vedtagelse.

6.5. Det Generelle Råd bidrager til standardiseringen af bogføringsregler og af beretningerne om transaktioner som omhandlet i statuttens artikel 26.4 ved at fremsætte bemærkninger og kommentarer til Styrelsesrådet om udkast til regler forud for deres vedtagelse.

6.6. Det Generelle Råd bidrager til vedtagelsen af andre foranstaltninger som omhandlet i statuttens artikel 29.4 ved at fremsætte bemærkninger til Styrelsesrådet om udkast til sådanne foranstaltninger forud for deres vedtagelse.

6.7. Det Generelle Råd bidrager til fastsættelsen af ansættelsesvilkårene for ECB's ansatte ved at fremsætte bemærkninger til Styrelsesrådet om udkast til ansættelsesvilkårene forud for deres vedtagelse.

6.8. Det Generelle Råd bidrager i medfør af artikel 47.3 i statutten til forberedelserne med henblik på den uigenkaldelige fastlåsning af vekselkurserne ved at fremsætte bemærkninger til Styrelsesrådet om udkast til udtalelse fra ECB i henhold til traktatens artikel 109 L, stk. 5, og om eventuelle andre udkast til udtalelse fra ECB vedrørende fællesskabsretsakter, der skal vedtages i tilfælde af ophævelse af en dispensation, eller når der træffes afgørelse i medfør af artikel 10 i protokol nr. 11.

6.9. Når Det Generelle Råd i medfør af ovennævnte stykker skal bidrage til gennemførelsen af ECB's opgaver, skal det indrømmes en rimelig tidsfrist, som ikke må være under ti arbejdsdage. Ved hastesager (som skal begrundes i anmodningen) kan tidsfristen forkortes til fem arbejdsdage. Formanden kan træffe beslutning om anvendelse af skriftlig procedure.

6.10. I overensstemmelse med statuttens artikel 47.4 underretter formanden Det Generelle Råd om Styrelsesrådets afgørelser.

Artikel 7

Retlige instrumenter

De i statuttens artikel 46.4 og 48 omhandlede beslutninger og beslutninger, som træffes i medfør af denne forretningsorden, samt henstillinger og udtalelser, som Det Generelle Råd vedtager i henhold til statuttens artikel 44, undertegnes af formanden.

Artikel 8

Adgang til ECB's dokumenter og arkiver samt disses fortrolighed

8.1. Forhandlingerne i Det Generelle Råd og i alle komitéer og grupper, der behandler emner, som falder inden for Det Generelle Råds kompetence, er fortrolige, medmindre Det Generelle Råd bemyndiger formanden til at offentliggøre resultatet af forhandlingerne.

8.2. Alle dokumenter, der udarbejdes af Det Generelle Råd eller af komitéer og grupper, der behandler emner, som falder inden for Det Generelle Råds kompetence, er fortrolige, medmindre Det Generelle Råd bestemmer andet. Sådanne dokumenter skal udgøre en integrerende del af dokumentationen i ECB's arkiver og gøres tilgængelige i henhold til de samme kriterier, som Styrelsesrådet fastsætter for adgangen til ECB's arkiver.

Artikel 9

Ophævelse

Når Rådet for Den Europæiske Union i overensstemmelse med traktatens artikel 109 K, stk. 2, har ophævet alle dispensationer, og når de i protokol nr. 11 omhandlede afgørelser er truffet, opløses Det Generelle Råd, og denne forretningsorden finder ikke længere anvendelse.

Artikel 10

Offentliggørelse

Denne forretningsorden offentliggøres i De Europæiske Fællesskabers Tidende.

Udfærdiget i Frankfurt am Main, den 1. september 1998.

For og på vegne af Det Generelle Råd

Willem F. DUISENBERG

Formand